欧阳修
感二子
黄河一千年一清，岐山鸣凤不再鸣。
自从苏梅二子死，天地寂默收雷声。
百虫坏户不启蛰，万木逢春不发萌。
岂无百鸟解言语，喧呼终日无人听。
二子精思极搜抉，天地鬼神无遁情。
及其放笔骋豪俊，笔下万物生光荣。
古人谓此◇天巧，命短疑为天公憎。
昔时李杜争横行，麒麟凤凰世所惊。
二物非能致太平，须时太平然後生。
开元天宝物盛极，自此中原疲战争。
英雄白骨化黄土，富贵何止浮云轻。
唯有文章烂日星，气凌山岳常峥嵘。
贤愚自古皆共尽，突兀空留後世名。